b'\n_START_ARTICLE_\nP\xc3\xa9ter P\xc3\xa1zm\xc3\xa1ny\n_START_SECTION_\nOriginea \xc8\x99i studiile\n_START_PARAGRAPH_\nP\xc3\xa9ter P\xc3\xa1zm\xc3\xa1ny s-a n\xc4\x83scut \xc3\xaentr-o familie nobiliar\xc4\x83 reformat\xc4\x83 (calvin\xc4\x83) la Oradea. Tat\xc4\x83l s\xc4\x83u a ocupat demnit\xc4\x83\xc8\x9bi importante \xc3\xaen cetate, \xc3\xaentre care \xc8\x99i pe aceea de vice\xc8\x99pan (subprefect). Mama sa a murit c\xc3\xa2nd el avea doar v\xc3\xa2rsta de zece ani, iar tat\xc4\x83l s\xc4\x83u, unul din cei mai influen\xc8\x9bi oameni ai cet\xc4\x83\xc8\x9bii, s-a rec\xc4\x83s\xc4\x83torit cu Barbara Toldi, a c\xc4\x83rei familie r\xc4\x83m\xc4\x83sese \xc3\xaen credin\xc8\x9ba romano-catolic\xc4\x83. \xc3\x8en acela\xc8\x99i timp \xc3\xae\xc8\x99i \xc3\xaencepuse activitatea la Cluj \xc8\x99i Oradea iezuitul \xc8\x98tefan Arator Sz\xc3\xa1nt\xc3\xb3, ceea ce-l face pe Johann Schwickler, biograful lui P\xc3\xa1zm\xc3\xa1ny, s\xc4\x83 presupun\xc4\x83 c\xc4\x83 Barbara Toldi l-ar fi invitat pe p\xc4\x83rintele Arator \xc3\xaen casa familiei P\xc3\xa1zm\xc3\xa1ny, fapt care ar fi facilitat contactul lui P\xc3\xa9ter P\xc3\xa1zm\xc3\xa1ny cu Ordinul iezuit. Din 1582 t\xc3\xa2n\xc4\x83rul P\xc3\xa1zm\xc3\xa1ny a studiat la proasp\xc4\x83t \xc3\xaenfiin\xc8\x9batul colegiu iezuit din Cluj \xc8\x99i \xc3\xaen anul 1583 s-a convertit la credin\xc8\x9ba roman\xc4\x83. La v\xc3\xa2rsta de 17 ani, \xc3\xaen 1587, a intrat \xc3\xaen noviciatul iezui\xc8\x9bilor, pe care l-a absolvit prin depunerea voturilor. \xc3\x8entre 1589-1596 \xc8\x99i-a continuat studiile la Cracovia, Viena \xc8\x99i la Roma, iar \xc3\xaen acela\xc8\x99i an 1596 a fost sfin\xc8\x9bit preot.\n_START_SECTION_\nProfesor \xc8\x99i scriitor\n_START_PARAGRAPH_\n\xc3\x8en anul 1597 fost promovat doctor \xc3\xaen filosofie \xc8\x99i a devenit prefectul de studii al studen\xc8\x9bilor din Graz. Primul s\xc4\x83u post de profesor a fost la Universitatea din Graz, unde a predat filosofia, \xc3\xaentre 1597 \xc8\x99i 1601, iar apoi, \xc3\xaentre 1603 \xc8\x99i 1607, teologia. Din 1601, a fost trimis pentru doi ani \xc3\xaen nordul Ungariei, la Trnava (Slovacia de ast\xc4\x83zi), unde a desf\xc4\x83\xc8\x99urat o rodnic\xc4\x83 activitate misionar\xc4\x83._NEWLINE_\xc3\x8en timpul anilor de \xc3\xaenv\xc4\x83\xc8\x9b\xc4\x83m\xc3\xa2nt, a fost deseori trimis ca misionar \xc3\xaen Ungaria, unde catolicismul era amenin\xc8\x9bat. A \xc3\xaenceput s\xc4\x83 scrie \xc3\xaendeosebi opere apologetice \xc8\x99i biblice._NEWLINE_\xc3\x8en 1607 arhiepiscopul de Esztergom Ferenc Forg\xc3\xa1ch de Ghymes l-a numit consilier pentru problemele Bisericii din Ungaria. Cunosc\xc3\xa2nd bine cultura \xc8\x99i mediul ungar, P\xc3\xa1zm\xc3\xa1ny a scris din ce \xc3\xaen ce mai mult: 13 opere apologetice. Influen\xc8\x9ba sa readuce la catolicism vreo treizeci de familii aristocratice maghiare, iar \xc3\xaempreun\xc4\x83 cu ele \xc8\x99i locuitorii de pe domeniile lor. \xc3\x8en 1608 a ob\xc8\x9binut \xc8\x99i doctoratul \xc3\xaen teologie, al\xc4\x83turi de cel \xc3\xaen filosofie pe care-l ob\xc8\x9binuse \xc3\xaen 1597.\n_START_SECTION_\nArhiepiscop de Esztergom, primat al Ungariei. Cardinal\n_START_PARAGRAPH_\n\xc3\x8en anul 1616 cardinalul-arhiepiscop Francisc Forg\xc3\xa1ch a trecut la cele ve\xc8\x99nice, iar drept succesor al s\xc4\x83u \xc3\xaen scaunul de arhiepiscop primat al Ungariei a fost ales Petrus P\xc3\xa1zm\xc3\xa1ny._NEWLINE_La o s\xc4\x83pt\xc4\x83m\xc3\xa2n\xc4\x83 dup\xc4\x83 numirea sa \xc3\xaen fruntea ierarhiei catolice din Ungaria, Petrus P\xc3\xa1zm\xc3\xa1ny \xc3\xaemplinea v\xc3\xa2rsta de 56 de ani \xc8\x99i se bucura de un r\xc4\x83sun\xc4\x83tor renume ca predicator, ca profesor \xc8\x99i ca autor de literatur\xc4\x83 polemic\xc4\x83._NEWLINE_Prima sa lucrare de seam\xc4\x83 fusese publicat\xc4\x83 la Nagyszombat \xc3\xaen 1603 cu titlul R\xc4\x83spuns la cartea lui \xc8\x98tefan Magyari, predicatorul din S\xc3\xa1rv\xc3\xa1r, despre motivele c\xc4\x83derii \xc8\x9b\xc4\x83rii. Pastorul Magyari c\xc4\x83utase cu un an \xc3\xaenainte s\xc4\x83 acrediteze ideea c\xc4\x83 dezastrul \xc3\xaen care se g\xc4\x83sea Ungaria ar fi o pedeaps\xc4\x83 venit\xc4\x83 de la Dumnezeu pentru p\xc4\x83catele oamenilor \xc8\x99i totodat\xc4\x83 un semn \xc3\xaen direc\xc8\x9bia abandon\xc4\x83rii \xe2\x80\x9efalsei religii catolice\xe2\x80\x9d, adic\xc4\x83 a credin\xc8\x9bei romano-catolice. Concluzia lui Magyari era aceea c\xc4\x83 Dumnezeu nu va \xc3\xaenceta s\xc4\x83 reverse necazuri asupra \xc8\x9b\xc4\x83rii at\xc3\xa2ta timp c\xc3\xa2t vor exista \xc3\xaen Ungaria fie c\xc3\xa2t de pu\xc8\x9bini \xe2\x80\x9epapi\xc8\x99ti\xe2\x80\x9d. Arhiepiscopul Forg\xc3\xa1ch, pe atunci episcop de Nyitra, a pus re\xc8\x99edin\xc8\x9ba de var\xc4\x83 de la Radosnya la dispozi\xc8\x9bia lui P\xc3\xa1zm\xc3\xa1ny, pentru ca retras \xc3\xaen mun\xc8\x9bi, s\xc4\x83 poat\xc4\x83 redacta \xc3\xaen lini\xc8\x99te un r\xc4\x83spuns fundamentat atacurilor pastorului Magyari. \xc3\x8en replica sa P\xc3\xa1zm\xc3\xa1ny a ar\xc4\x83tat cu acribie c\xc4\x83 dogmele \xc8\x99i institu\xc8\x9biile prezentate de Magyari drept inven\xc8\x9bii papale \xc3\xae\xc8\x99i au suportul \xc3\xaen evanghelii, deci \xc3\xaen \xc3\xaenv\xc4\x83\xc8\x9b\xc4\x83tura nemijlocit\xc4\x83 a lui Isus Cristos. Argumentului c\xc4\x83 biserica roman\xc4\x83 ar trebui p\xc4\x83r\xc4\x83sit\xc4\x83 pentru c\xc4\x83 la s\xc3\xa2nul ei se g\xc4\x83sesc \xc8\x99i oameni slabi, P\xc3\xa1zm\xc3\xa1ny i-a r\xc4\x83spuns cu sfatul ca acela care dore\xc8\x99te s\xc4\x83 abandoneze din acest motiv biserica Romei, s\xc4\x83 o fac\xc4\x83 doar atunci c\xc3\xa2nd va g\xc4\x83si o comunitate de credin\xc8\x9b\xc4\x83 sau de \xc8\x99tiin\xc8\x9b\xc4\x83 \xc3\xaen care to\xc8\x9bi membrii sunt irepro\xc8\x99abili. Cu date din istorie a ar\xc4\x83tat c\xc4\x83 Regatul Ungariei a suferit \xc8\x99i \xc3\xaen trecut \xc3\xaenfr\xc3\xa2ngeri militare, din care \xc3\xaens\xc4\x83 de fiecare dat\xc4\x83 a g\xc4\x83sit cu ajutorul lui Dumnezeu puterea s\xc4\x83 se ridice. Dac\xc4\x83 \xc3\xaen epoca de dup\xc4\x83 Moh\xc3\xa1cs \xc8\x9bara nu mai dispune de resurse pentru a-\xc8\x99i reveni, atunci acest lucru se datoreaz\xc4\x83 faptului c\xc4\x83 ocupan\xc8\x9bii turci au g\xc4\x83sit \xc3\xaen st\xc4\x83rile protestante alia\xc8\x9bi de n\xc4\x83dejde, nicidecum existen\xc8\x9bei celor c\xc3\xa2torva comunit\xc4\x83\xc8\x9bi catolice. Argumentele lui P\xc3\xa1zm\xc3\xa1ny au zdruncinat din temelii construc\xc8\x9bia teoretic\xc4\x83 a pastorului Magyari, ceea ce i-a f\xc4\x83cut pe contemporani s\xc4\x83 exclame c\xc4\x83 \xc3\xaen Ungaria se ridicase un nou profet._NEWLINE_Dup\xc4\x83 instalarea sa ca arhiepiscop-primat al Ungariei, cu re\xc8\x99edin\xc8\x9ba la Nagyszombat, P\xc3\xa1zm\xc3\xa1ny a pus \xc3\xaen practic\xc4\x83 experien\xc8\x9ba \xc8\x99i ideile sale la scara \xc3\xaentregii p\xc4\x83r\xc8\x9bi din Ungaria care a r\xc4\x83m\xc4\x83s neocupat\xc4\x83 de turci, cu excep\xc8\x9bia Transilvaniei, care devenise practic un principat protestant. \xc3\x8en decurs de 31 de ani, p\xc3\xa2n\xc4\x83 la moartea sa, peste jum\xc4\x83tate din popula\xc8\x9bia Ungariei libere avea s\xc4\x83 revin\xc4\x83 la credin\xc8\x9ba catolic\xc4\x83. Acest rezultat a fost \xc3\xaen primul r\xc3\xa2nd rodul politicii educa\xc8\x9bionale tridentine duse de noul arhiepiscop. Prin politica sa arhiepiscopul P\xc3\xa1zm\xc3\xa1ny a reu\xc8\x99it s\xc4\x83 demonteze teza r\xc4\x83sp\xc3\xa2ndit\xc4\x83 cu mult zel de tab\xc4\x83ra protestant\xc4\x83 c\xc4\x83 biserica Romei ar fi retrograd\xc4\x83, demodat\xc4\x83 \xc8\x99i lipsit\xc4\x83 de spirit. Una din primele m\xc4\x83suri luate de P\xc3\xa1zm\xc3\xa1ny \xc3\xaen noua lui calitate de arhiepiscop a fost \xc3\xaent\xc4\x83rirea prezen\xc8\x9bei iezui\xc8\x9bilor la Nagyszombat. Seminarul teologic de acolo, la vremea aceea singurul din toat\xc4\x83 Ungaria, fusese \xc3\xaenfiin\xc8\x9bat de sibianul Nicolaus Olahus \xc3\xaen anul 1567._NEWLINE_Deschiderea unui colegiu academic iezuit, al\xc4\x83turi de seminarul teologic de la Nagyszombat a fost prioritatea absolut\xc4\x83 a \xc3\xaenceputului pontificatului s\xc4\x83u. Noul colegiu academic \xc8\x99i-a deschis por\xc8\x9bile \xc3\xaen 1619. Pe l\xc3\xa2ng\xc4\x83 acesta, prin eforturile concertate ale lui P\xc3\xa1zm\xc3\xa1ny \xc8\x99i ale Ordinului Iezuit, au fost \xc3\xaenfiin\xc8\x9bate colegii academice la Sopron, Homonna \xc8\x99i, \xc3\xaen ciuda opozi\xc8\x9biei \xc3\xaenver\xc8\x99unate a autorit\xc4\x83\xc8\x9bilor din Pojon, chiar \xc8\x99i acolo. Ora\xc8\x99ul servea la vremea respectiv\xc4\x83 drept capital\xc4\x83 a Ungariei libere, fiind dominat de st\xc4\x83rile protestante._NEWLINE_\xc3\x8en afar\xc4\x83 de Universitatea Nagyszombat \xc8\x99i de numeroasele colegii de pe teritoriul Regatului Ungariei, cardinalul P\xc3\xa1zm\xc3\xa1ny a \xc3\xaentemeiat \xc8\x99i la Viena o institu\xc8\x9bie de \xc3\xaenv\xc4\x83\xc8\x9b\xc4\x83m\xc3\xa2nt care \xc3\xaei poart\xc4\x83 numele, anume seminarul Pazmaneum, cunoscut \xc3\xaen literatura rom\xc3\xa2n\xc4\x83 mai ales sub denumirea de \xe2\x80\x9ecolegiul pazmanian\xe2\x80\x9d. Por\xc8\x9bile Pazmaneumului au fost deschise \xc3\xaen anul 1623 pe Johannesgasse, iar dup\xc4\x83 mutarea \xc8\x99i extinderea din 1631 seminarul putea primi anual 40 de noi alumni. \xc3\x8entre rom\xc3\xa2nii care au studiat la Pazmaneum s-au num\xc4\x83rat maramure\xc8\x99anul Ioan Giurgiu Patachi, cel care \xc3\xaen 1713 devenea episcop unit, respectiv canonicul Vasile Ra\xc8\x9biu, rector al Seminarului Teologic din Blaj._NEWLINE_\xc3\x8en anul 1629 P\xc3\xa9ter P\xc3\xa1zm\xc3\xa1ny a fost ridicat la demnitatea de cardinal.'